Smernica Rady
z 18. decembra l984,
ktorou sa mení a dopĺňa smernica 75/106/EHS o aproximácii právnych predpisov členských štátov týkajúcich sa plnenia určitých kvapalín do hotových obalov podľa objemu
(85/10/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva a najmä na jej článok 100,
so zreteľom na návrh Komisie [1],
so zreteľom na stanovisko Zhromaždenia [2],
so zreteľom na stanovisko Hospodárskeho a sociálneho výboru [3],
keďže sa javí potreba úplnej harmonizácie menovitých objemov, ako bola zavedená vo vinárenskom priemysle, aj u ostatných výrobkov, ktorých sa to týka po prijatí smernice Rady 75/106/EHS [4], zmenenej a doplnenej smernicou 79/1005/EHS [5];
keďže termín stanovený smernicou 75/106/EHS pre používanie určitých objemov nedáva členským štátom dostatočný čas na vyriešenie otázky návratných fliaš, ktoré sú ešte stále v obehu na ich trhoch; keďže predčasné nahradenie nenormalizovaných fliaš by malo pre tieto štáty vážne hospodárske dôsledky; keďže príslušné štáty by preto mali mať možnosť určitú dobu ešte tieto fľaše na ich trhoch používať;
keďže od prijatia smernice 75/106/EHS v dôsledku zvýšenej spotreby nápojov bude potrebné rozšíriť rozsah objemových balení vín;
keďže smernica 75/106/EHS by sa mala príslušne zmeniť a doplniť,
PRIJALA TÚTO SMERNICU:
Článok 1
"Článok 5
1. Členské štáty nesmú brániť, obmedzovať alebo zakazovať uviesť na trh výrobky v spotrebiteľskom balení, ktoré spĺňajú podmienky tejto smernice na základe určenia ich objemov, skúšobných metód alebo menovitých objemov, ak sú tieto uvedené v prílohe III, stĺpec I.
2. Členské štáty, ktoré k 31. decembru 1973 povolili používanie balení, ktorých menovité objemy sú uvedené v prílohe III, stĺpci II, môžu tieto používať do 31. decembra 1988 alebo, ak ide o objem 0,73 l, do 31.decembra 1985.
3. a) Spotrebiteľské balenie obsahujúce výrobky vymenované v prílohe III, časti 1 písm. a) a b) po 31. decembri 1983 môžu byť na trhu len vtedy, ak ich menovitý objem zodpovedá hodnotám v prílohe III, stĺpce I a II. Objem 0,73 l bude zo stĺpca II vyškrtnutý s účinnosťou od 1. januára 1986.
b) Spotrebiteľské balenie s výrobkami uvedenými v prílohe III, časť 1 písm. a) a b) môže byť na trhu po 31. decembri 1988 len vtedy, ak menovité objemy týchto balení sú uvedené v prílohe III, stĺpec I.
c) Bez toho, že by bol dotknutý horeuvedený odsek a), výrobky, uvedené v prílohe III časť 1 písm. a), ak sú v návratnom balení, môžu byť označené nasledujúcimi hodnotami objemu:
- 0,24 l - 0,73 l - 0,99 l vo Francúzsku do 31.decembra 1988,
- 0,46 l - 0,64 l - 0,68 l v Grécku do 31.decembra 1988,
- 0,19 l - 0,36 l - 0,475 l - 0,72 l - 0,95 l - 1,75 l - 1,88 l v Taliansku do 31.decembra 1985.
4. Táto smernica nebráni uplatňovaniu predpisov o recyklácii obalového materiálu platných v jednotlivých krajinách."
Článok 2
1. Do stĺpca I (1)a) smernice 75/106/EHS sa doplňujú tieto čísla: "6, 9 a 10".
2. Na koniec za uvedením hodnôt objemov v prílohe III, stĺpec I (1)a) smernice 75/106/EHS sa dopĺňa tento riadok: "0,187 (len pre spotrebu na palubách lodí a lietadiel)".
Článok 3
Členské štáty prijmú zákony, iné predpisy a správne opatrenia potrebné na dosiahnutie súladu s touto smernicou do 12 mesiacov od jej oznámenia. [6] Bezodkladne o tom informujú Komisiu.
Článok 4
Táto smernica je adresovaná členským štátom.
V Bruseli 18. decembra 1984